Aspazija „Saulains stūrītis” (1910)

„Saulains stūrītis” sacerēts Šveicē laikā no 1908. līdz 1909.gadam. Tas iznāk 1910.gada sākumā Ernesta Birznieka-Upīša izdevniecībā „Dzirciemnieki”. Ilustrācijas veidojis Jānis Jaunsudrabiņš. Dzejoļu krājums iecerēts kā liriskas biogrāfijas pirmā daļa. Kā saturiskā, tā mākslinieciskā ziņā „Saulains stūrītis” ir viena no vislabāk izveidotajām dzejnieces grāmatām. Aspazija priekšvārdā skaidro, ka tajā „koncentrēti spilgtākie un raksturīgākie bērnības iespaidi un pāreja pirmajā jaunībā, sniedzoties apmēram līdz 16. dzīvības gadam.” Darbu pie krājuma dzejniece uzsāk ar gaišu skatu sevī un dabā: „Kad meklē dvēseli, tad agri ej no rīta, Kad to kā jaunu zvanu tikko lej.” Grāmatas centrā ir viens liriskais tēls – gaiša un harmoniska topoša personība, „saulesbērns”. Kaut arī dzeja rakstīta krāšņajā Kastaņolas vidē, krājumā ienāk dzimtās Zemgales daba ar vissīkākajām niansēm. Jaunā cilvēka iekšējā pasaule un pārdzīvojumi atklājas vienotībā ar dabas tēliem. „Šādam saturam esmu mēģinājusi piemērot arī dzejas situāciju, pantu arhitektonisko izbūvi, kolorītu un ritmisko noskaņojumu, izvairīdamās no asākām kontūrām un spilgtākiem krāsu toņiem, turēdamās mīkstinātās skaņās un viegli plūstošās pārejās”, skaidro Aspazija. Tomēr dzejoļu krājumu nevar uzskatīt par tiešu autores biogrāfiju. Pati dzejniece liriskās biogrāfijas otrās daļas „Ziedu klēpis” priekšvārdā atzīst „Nekrīt arī nemaz svarā, vai „Saulains stūrītis” taisni tāds ir pārdzīvots dzīvē, vairāk krīt svarā, ka es viņu pārdzīvoju mākslā un ka tas dzīvo pats par sevi bez manas personas”. Tā ir dzeja pieaugušajiem par bērnību, kaut arī daudzi dzejoļi ir kļuvuši par iemīļotiem bērnu dzejoļiem. Liriska biogrāfija ir īpatnēja un vienreizēja parādība latviešu lirikā. Šī krājuma dzeja dzīvo arī Rozes Stiebras animācijas filmās, kuras tuvas gan maziem, gan lieliem. „Saulains stūrītis” ir viena no gaišākajām un harmoniskākajām Aspazijas grāmatām, kur vienmēr uz sliekšņa gaida pasaciņa:

„Ja tev nava tālāk ejas,

Paliec, patriecies ar viņu!

Dievu smieklus viņa smejas,

Runā zvaigžņu valodiņu.”